En 73-årig mand ringede selv til politiet natten til fredag, efter han havde stukket sin kone ihjel.

En 71-årig kvinde fra Aalborg er natten til fredag blevet stukket ihjel af sin 73-årige mand. Det oplyser Nordjyllands Politi i en pressemeddelelse. Anmeldelsen om drabet kom fra den 73-årige mand selv. Han fortalte i telefonen, at han havde dræbt sin kone med knivstik på deres fælles bopæl på Lyngholmsvej i Aalborg. Da politiet nåede frem til adressen, fandt betjentene kvinden livløs. Hun blev efterfølgende erklæret død af en læge. Den 73-årige mand blev anholdt og er nu sigtet for drab. Han bliver afhørt af politiet tidligt fredag morgen. Vagtchef ved Nordjyllands Politi, Poul Badsberg, oplyser i pressemeddelsen, at de pårørende er blevet underrettet, og at politiet betragter sagen som en familietragedie.